Esitere 7 | Beibele Inthaneteng | Phetolelo ya Lefase le Lefsa
7 Ke moka kgoši le Hamani+ ba tla go ja le mohumagadi Esitere.
2 Bjale kgoši ya bolela le Esitere letšatšing la bobedi nakong ya monyanya ya ge ba be ba enwa beine+ ya re: “O re o kgopela eng,+ wena mohumagadi Esitere? Anke o newe sona seo.+ Ke eng seo o nyakago go se kgopela? Anke o newe le ge e ka ba seripa sa mmušo!”+
3 Ge a re’alo mohumagadi Esitere a araba a re: “Ge e ba wena kgoši o nkgaugetše gomme o bona e le mo gobotse, gona ke kgopela gore o phološe moya wa ka+ le setšhaba sa gešo.+
4 Gobane nna le setšhaba sa gešo re rekišitšwe+ gore re fedišwe, re bolawe re be re swielwe.+ Ge nkabe re be re rekišitšwe gore re fo ba makgoba a banna+ le bahlanka ba basadi, ke be ke tla homola. Eupša tlalelo ye ga se ya swanela ka ge seo se tla senyetša le wena kgoši.”
5 Bjale Kgoši Ahasiwerosi a bolela le mohumagadi Esitere a re: “Ke mang a nyakago go dira tšeo,+ le gona o kae motho yoo a betilego pelo+ a nyaka go dira tšeo?”
6 Ke moka Esitere a re: “Monna yoo wa moganetši+ e bile e le lenaba+ ke Hamani yo yo mobe.”
Ge e le Hamani yena o ile a tšhošwa+ ke kgoši le mohumagadi.
7 Kgoši yona e ile ya ema e befetšwe+ moo monyanyeng nakong ya ge go be go nwewa beine, ya ya serapeng sa mošate; Hamani a emelela a kgopela mohumagadi Esitere+ gore moya wa gagwe o phološwe, ka gobane o be a bone gore kgoši e be e ikemišeditše+ go mo dira tše mpe.+
8 Kgoši ya boa serapeng sa mošate ya tsena ka ntlong ya monyanya nakong ya ge go nwewa beine;+ Hamani yena o be a wetše bolaong+ bjoo Esitere a bego a le go bjona. Ka gona kgoši ya re: “Na e bile o nyaka go kata mohumagadi nna ke dutše ke le gona ka mo ntlong?” Ka morago ga gore kgoši e bolele,+ sefahlego sa Hamani se ile sa khurumetšwa.
9 Haribona,+ e lego yo mongwe wa bahlankedi ba kgoro+ a bolela a le pele ga kgoši a re: “E bile go na le kota+ yeo Hamani a e diretšego Morodekai, yo a bego a boletše tše botse ka kgoši,+ yona e eme ntlong ya Hamani gomme ke ya bophagamo bja dikubiti* tše masomehlano.” Ge a re’alo kgoši ya re: “Mo fegeng go yona.”+
10 Ba fega Hamani koteng+ yeo a bego a e lokišeleditše Morodekai;+ pefelo ya kgoši ya kokobela.